Broj: 711-I-1926-M-161/23-02-19

Zagreb, 14. rujna 2023.

 **ŠIME GLIGORA**

 **općinski načelnik Općine Kolan**

**Predmet: mišljenje na zahtjev obveznika Šime Gligore,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 12. rujna 2023. pod brojem 711-U-6908-M-161/23-01-4 zaprimilo je zahtjev za mišljenje koji je podnio obveznik Šime Gligora, općinski načelnik Općine Kolan.

U podnesenom zahtjevu obveznik navodi da Općina Kolan stipendira redovite studente i učenike koji se školuju za deficitarna zanimanja sa područja Općine Kolan. Obveznik navodi kako je njegova kćer upisala prvi puta studijski program na Geodetskom fakultetu Sveučilišta u Zagrebu kao redovan student te sukladno navedenom ostvaruje pravo na stipendiju u iznosu od 1.000,00 kuna mjesečno kroz 9 mjeseci, a koja se dodjeljuje po raspisanom natječaju, kojeg raspisuje Jedinstveni upravni odjel, a kojeg provodi Komisija za dodjelu stipendija. Obveznik navodi kako se međusobna prava i obveze između kandidata kojima se stipendija dodjeljuje i Općine Kolan uređuje Ugovorom koji potpisuje načelnik. Slijedom navedenog, obveznik postavlja upit kako postupiti u navedenim okolnostima odnosno smije li sklopiti Ugovor o stipendiranju s vlastitom kćer budući da ne sudjeluje u Komisiji ili to može učiniti pročelnik budući da obveznik nema zamjenika već samo privremenog zamjenika.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje ZSSI) na 24. sjednici održanoj 14. rujna 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je člankom 5. stavkom 1. točkom 3. propisano da su članovi obitelji obveznika bračni ili izvanbračni drug obveznika, životni partner i neformalni životni partner, njegovi srodnici po uspravnoj lozi, braća i sestre obveznika te posvojitelj odnosno posvojenik obveznika. Istim člankom, u točki 6. ZSSI-a propisano je da su povezane osobe s obveznikom, između ostalog, članovi obitelji obveznika.

U konkretnoj situaciji, a budući da se za stipendiju koju provodi tijelo u kojem obveznik obnaša dužnost prijavio član obitelji obveznika, Povjerenstvo ističe kako navedeno može dovesti do potencijalnog sukoba interesa budući da privatni interes obveznika može utjecati na njegovu nepristranost u obavljanju javne dužnosti, međutim isto tako kćer obveznika ne može, samo zbog okolnosti rodbinske povezanosti s obveznikom, biti isključena od prava na stipendiju ukoliko zadovoljava propisane uvjete za dodjelu stipendije Općine Kolan.

Slijedom navedenog, Povjerenstvo ističe kako je obveznik pozvan ponajprije zaštiti javni interes te poduzeti sve što je potrebno da u obnašanju dužnosti odijeli privatni interes od javnog interesa. Navedeno je omogućeno obvezniku primjenom članka 9. ZSSI-a na način da se isti izuzme iz svakog pa i posrednog oblika sudjelovanja u provedbi postupka dodijele stipendija Općine Kolan, kao i donošenja odluke o odabiru kandidata te od potpisivanja ugovora o stipendiranju s istima koju ovlast je dužan delegirati na pročelnika Jedinstvenog upravnog odjela budući da nema zamjenika, a da se funkcija privremenog zamjenika, sukladno očitovanju Ministarstva pravosuđa i uprave KLASA: 023-01/21-01/379, URBROJ: 514-07-02/01-21-06 od 14. rujna 2021.g., ne može poistovjetiti s funkcijom zamjenika izabranim na neposrednim izborima zajedno s općinskim načelnikom. Isto tako, obveznik je dužan članovima Općinskog vijeća Općine Kolan kao i svim osobama koje sudjeluju u postupku deklarirati da je njegova kćer jedna od kandidatkinja za dobivanje stipendije Općine Kolan. Takvim svojim postupanjem obveznik će osigurati zakonitost provedbe javnog natječaja kao i ojačati povjerenje građana u transparentnost postupka dodijele stipendija Općine Kolan.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obvezniku Šimi Gligori, elektroničkom dostavom
2. Objava na internetskoj stranici Povjerenstva
3. Pismohrana